እንግሊዝ  የሚደቀኑባት  የሽብር ጥቃቶች በከፍተኛ ደረጃ እያደጉ መሆኑን ገለፀች
እንግሊዝ ከጊዜ ወደ ጊዜ እየተደቀኑባት የሚገኙት የሽብር  ጥቃቶች በከፍተኛ ደረጃ እያደጉ መምጣታቸውን ገለጸች ።ከጥቃቱ ጋር በተያያዘ ለአሜሪካ መረጃዎችን ከመሥጠት መቆጠብን መርጣለች፡፡ ዓለም ሽብርተኝነትን እንዲዋጋ ጠቅላይ ሚኒስትር ቴሬዛ ሜይ ጥሪ አቅርበዋል፡፡  ፖሊስ ስምንት ተጠርጣሪዎችን በቁጥጥር ሥር አውሏል፡፡የሙዚቃ ትርዒትን ተከትሎ  በማንቸስተር ከተማ  የደረሰው  የአጥፍቶ ጠፊ  አደጋ  እንግሊዛውያንን ክፉኛ ያሳዘነና አስደነገጠ አደጋ ሆኖ ተመዝግቧል ፡፡  በአደጋውም 22 ዜጎችን ለህልፈት ህይወት 64 ያህሉን ደግሞ ለከባድ የአካል ጉዳት ዳርጓል።በእንግሊዝ ማንችስተር ከተማ በተሰነዘረ የሽብር ጥቃት ለሞት ከተዳረጉት መካከል አብዛኛዎቹ ልጆችና ወጣቶች ናቸው፡፡ ከተጎዱትም 16 የሚሆኑት ዕድሜያቸው ከ12 ዓመት በታች ነው፡፡  ሆስፒታል ከገቡት 64 ተጎጂዎችም 20 ያህሉ በአስጊ ደረጃ ላይ ነው የሚገኙት፡፡ጥቃቱን  ያደረሰው የ22 ዓመቱ ሳልማን ረመዳን አብዲ የተባለው አጥፍቶ ጠፊ የአሸባሪዎችን እኩይ ዓላማ ለማሳካት ሳይመለመል አልቀረም ተብሏል፡፡ሳልማን ከቤተሰቦቹና በትምህርት ቤትም ጥሩ ባህርይ እንዳልነበረው  በቅርበት የሚያውቁት ሰዎች መናገራቸውን ቢቢሲ ዘግቧል፡፡ ይህም ወጣቱ ከአሸባሪዎች ጋር ግንኙነት ይኖረዋል የሚለውን ጥርጣሬ በከፍተኛ ደረጃ አሳድጓል፡፡ ራሱን እስላማዊ መንግስት እያለ የሚጠራው ጽንፈኛው አሸባሪ ድርጅት አይ ኤስ ለጥቃቱ ኃላፊነቱን ቢወስድም በዚህ በኩል ግን በትክክል የተረጋገጠ ነገር አለመኖሩ ነው የተገለፀው፡፡ህፃናትና ወጣቶችን ዒላማ ያደረገ እኩይ ድርጊት በማለት ጥቃቱን ያወገዙት የአገሪቱ ጠቅላይ ሚኒስትር ቴሬዛ ሜይ በሀገራቸው ላይ የተደቀኑት የሽብር ስጋቶች አሳሳቢ ደረጃ ላይ መድረሳቸውን በአፅንኦት ገልፀዋል፡፡ቀደም ሲልና አሁን በደረሱት የሽብር ጥቃቶች ላይ የቀረበው የምርመራ ሪፖርትም ይህንኑ እውነታ የሚያረጋግጡ ናቸው ብለዋል፡፡ የሽብር ጥቃቱ ከተራ ስጋትነት አልፎ ከፍተኛ ደረጃ መድረሱን ነው ያስገነዘቡት፡፡የእንግሊዝ ፖሊስ ከጥቃቱ ጋር በተያዘዘ እጃቻው ሳይኖር አይቀርም የተባሉ የሳልማን ታላቅ ወንድም ኢስማኤል አብዲን ጨምሮ ስምንት ተጠርጣሪዎችን በመያዝ ምርመራ እያደረገ ነው፡፡የአጥፍቶ ጠፊው አባት ራማዳን አብዲና ታናሽ ወንድሙ ሀሺም አብዲ በሊቢያ በቁጥጥር ስር ውለዋል፡፡የአሜሪካ መገናኛ ብዙኃን በተለይም ዘ ኒው ዮርክ ታይምስ ጥቃቱን ያደረሰውን ሰው ማንነትና ጉዳቱን በተመለከተ በምስል የተደገፉ መረጃዎችን ከአገራቱ ስምምነት ውጭ በፍጥነት መለቀቃቸው እንግሊዝን አስቆጥቷል፡፡ በዚህ ዙርያም መረጃዎችን ከአሜሪካ ጋር የመለዋወጡ ሂደት እንዲቆም መደረጉን የእንግሊዝ ፖሊስ አስታውቋል፡፡ጠቅላይ ሚኒስትር ቴሬዛ ሜይ ዓለም ሽብርተኝነትን እንዲዋጋ ጥሪ ያቀረቡ ሲሆን በብራሰልሱ የሰሜን ቃል ኪዳን ድርጅት ኔቶ ስብሰባና በቡድን ሰባት አገራት ስብሰባ ላይ ይህንኑ መልዕክት እንደሚያተላልፉ ጠቁመዋል፡፡በርካታ ፓርቲዎች ሰኔ ስምንት ቀን 2017 ለሚካሄደው ምክር ቤታዊ ምርጫ የሚያደርጉትን የምርጫ ዘመቻ ያቋረጡ ሲሆን በሁሉም የሀገሪቱ ክፍል የፀጥታ ኃይሉ በደንብ እንዲጠናከር ተደርጓል፡፡ አንድ ሺ የታጠቁ የፀጥታ ኃይሎች ፖሊስን እንዲያግዙ በተጨማሪነት ተመድዋል፡፡የእንግሊዝ ንግስት ኤልሳቤጥ በማንችስተር የህፃናት ሆስፒታል በመገኘት ተጎጂዎችን በመጎብኘት ያፅናኑ ሲሆን ዓለም ዓቀፉ ማህበረሰብም ጥቃቱን በማውገዝ የተሰማውን ጥልቅ ኃዘን እየገለፀ ይገኛል፡፡